
A választási rendszerek alkotmányosságának követelményei

Kulcsszavak: választójog; választási rendszer
A választójog a mai modern demokratikus jogállam egy nélkülözhetetlen eleme, amely nélkül szinte elképzelhetetlen lenne, hogy a nép a hatalomgyakorlásba való beleszólási jogát szabályozott környezetben, megfelelő módon gyakorolhassa. Azonban ahhoz, hogy maga a választás megfelelően és demokratikusan működjön elengedhetetlen, hogy a választójog alanyi és tárgyi oldalán kívül más befolyásoló tényezőknek a vizsgálatát is elvégezzük.
A kutatásomban a választójog kettős természetéből kiindulva a demokratikus legitimáción át részletesen taglalom a képviseleti demokrácia fő pillérjét, ami nem más, mint a választási rendszer. A választási rendszert számos szerző tágan értelmezi, hiszen magába foglalja szinte a választás egész folyamatát beleértve a választójogot és a választás megszervezését is. Ez a kijelentés figyelmen kívül hagy számos jogtudományi szempontból releváns és a választási rendszert befolyásoló tényezőt, amelyeket a tanulmányomban vizsgálat tárgyává teszek. Ezek például a választási rendszer főbb típusai, a jelöltté válás folyamata, a választókerületek kialakítása, a mandátum elosztás, vagy a választáson való részvétel. Ezt követően kifejtésre kerül, hogy egy tisztességes és jól működő választási rendszernek nem elegendő feltétele a teljes körű képviselet, amely a választói akaratot és a stabil kormányzást biztosítja, hanem fontos szem előtt tartani a választási rendszer alkotmányos követelményeinek és mindennapi kihívásainak történő megfelelősségét is.
Végezetül arra a következtetésre jutok, hogy nem létezhet egy ideális választási rendszer, amelyet egy követendő példának titulálhat az egész világ, ugyanis nem lehetséges a választási rendszerek transzformálása. Minden ország más politikai hagyományokkal, államszervezeti berendezkedéssel és világnézeti elemekkel rendelkezik, amelyek erőteljesen befolyásolják a választási rendszer kialakítását és működését. Mindezek alapján az országoknak maguknak kell megtalálniuk az arany középutat. 



